ТеррористурацIун авкьуну ивкIшиврий тахсир ккаклай бур |\nТеррористурацIун авкьуну ивкIшиврий тахсир ккаклай бур\nИюнь зурул 14-нний, террористуран арцуйнусса кумаг буллай ивкIшиврийн щак тIий, увгьуну ивкIсса «Черновик» кказитрал журналист Аьвдулмуъмин ХIажиев кIива зуруйссадуснакь увну итан хIукму бунни МахIачкъалаллал Советский райондалул судрал судья ТIалхIат ХIажиевлул.\nАьвдулмуъмин ХIажиевлул хIакъираву АьФ-лул УК-рал 205.2 ва 205.4 статьярдайн бувну уголов дело сукку дурну дур. Ванащал архIал бувгьуну бур Дагъусттаннаясса Абубакар Ризванов ва Къабардин-Балкьарнавасса Кемал Тамбиев (ва Москавлив увгьуну ур).\nАьвдулмуъмин ХIажиевлун танмихI буллалисса судрал процесс­райн журналистал къабивтунни, хьхьичIмур судрал батIаву, «Черновик» кказитрал закондалуцIун къабавкьуну, суратру ва видеоматериаллугу рирщуну аьлтту дурну диркIун тIий.\nЦахьхьунма махъ буллувкун, ХIажиевлул бувсунни цайва тахсир бакъашиву, цал экстремистуращал ва террористуращал дахIаву душиву тасттикь буллалисса хIучча ба­къашиву, къия дурсса Кемал Тамбиевлул бувсмур бакъасса.\n— На ттула пикрирду кьюлтI къабувну соцсетирдаву бищара.\nНа кIулсса цаягу инсан вих къахьунтIиссар, на террористуран кумаг буллай ивкIссар тIий, — увкунни А. ХIажиевлул ва тавакъю бунни цува дуснакьрава итаакьияра куну.\nАьвдулмуъминнул адвокатътурал дуллунни судрайн чIахху-чIарахнал ваная ххуйсса тIутIисса 26 характеристика ва терроризмалийн къаршисса пикрирду бусса ванал макьалартту.\nСудрал хIукму бувну махъ хьусса пресс-конференциялий А. ХIажиевлул адвокатътурал бувсунни ванан бувсса танмихIрай цив­ппа къарязишиву. Хъирив кьини ПрезидентначIасса Инсаннал ихтиярду дуруччаврил советрал хъунама Михаил Федотовлул баян бунни журналистнал хIакъиравусса уголов дело тIайлану ххал дигьаврил ялув ацIантIишиву.\nПредыдущая записьРеспубликалул цIусса прокурор ивтунниСледующая записьХалкьуннал театр